આંબેડકરજીને સામાજિક ન્યાયના આગ્રહી અને સંઘર્ષકર્તા તરીકે તો સૌ કોઈએ સ્વીકાર્યા છે પરંતુ છેલ્લા ઘણા સમયથી મનમાં એક સવાલ બેચેન બની રહ્યો કે શું આંબેડકરજીની આ સ્વીકૃતિ દ્વારા તેમની પ્રતિભા, તેમના પ્રયત્નોને આપણે સાચો ન્યાય આપ્યો છે? બંધારણસભાની છેલ્લી બેઠકમાં જ્યારે આંબેડકરજીને વક્તવ્ય માટે આમંત્રિત કરવામાં આવ્યા, ત્યારે તેમણે પોતાના એ વક્તવ્યમાં નોંધેલ બાબતો પૈકીની એક મહત્વપૂર્ણ બાબત હતી કે ભારતમાં કોઈ વ્યક્તિવિશેષ પ્રત્યે ભક્તિની ભાવનાનો અનોખો પ્રવાહ જોવા મળે છે. આ પ્રવાહ કે જ્યાં પ્રજા કોઈ વ્યક્તિને સામાન્ય માનવીની વ્યાખ્યામાંથી બહાર લાવીને એક મહાત્માની કક્ષાએ પહોંચાડી દેતી હોય છે. આંબેડકરજીના મતે નેતા પ્રત્યેનો પ્રજાનો આટલી હદે ભક્તિભાવ વિશ્વ આખામાં બીજા કોઈ જ દેશમાં જોવા મળતો નથી. આ ભારતીય પરંપરા અજોડ છે, અનન્ય છે. આંબેડકરજીના અભિપ્રાયનુસાર આ જ બાબત લોકશાહી માટે નુક્સાનકારક સાબિત થઈ શકે.